text: Genvalg til minister
  29 marts 2015 kl. 09.31
  Benny Engelbrecht er af Socialdemokraterne i Sønderborg genvalgt som folketingskandidat.
  Og Benny Engelbrecht er parat:
  - Jeg er klar til fire år mere. Ja, jeg tager skam gerne mindst to valgperioder mere som skatteminister, hvis det er det, vælgerne og statsministeren ønsker, siger Benny Engelbrecht.
  - Jeg er meget ydmyg over den opgave jeg har fået, men jeg har ikke tænkt mig at ligge under for, at både medier og opposition foretrækker at slå på de af os, der tør tage debatterne. Jeg opfatter det nærmest som et adelsmærke som socialdemokrat, at jeg er blevet angrebet fra det sekund jeg satte benene i mit ministerium, siger Benny Engelbrecht.
  Benny Engelbrecht bor i Adsbøl ved Sønderborg og har siden 2007 været valgt til Folketinget i den kreds, han selv bor i.
  